CELEX: 32012D0783
Language: sk
Date: 2012-12-13 00:00:00
Title: Vykonávacie rozhodnutie Komisie z  13. decembra 2012 o uznaní Jordánskeho hášimovského kráľovstva podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov [oznámené pod číslom C(2012) 9253] Text s významom pre EHP

15.12.2012   
            
            
               SK
            
            
               Úradný vestník Európskej únie
            
            
               L 347/28
            
         VYKONÁVACIE ROZHODNUTIE KOMISIE
   z 13. decembra 2012
   o uznaní Jordánskeho hášimovského kráľovstva podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov
   [oznámené pod číslom C(2012) 9253]
   (Text s významom pre EHP)
   (2012/783/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3,
   keďže:
   
               (1)
            
            
               Podľa smernice 2008/106/ES sa členské štáty môžu rozhodnúť potvrdiť príslušné osvedčenia o spôsobilosti námorníkov, ktoré vydali tretie krajiny, pod podmienkou, že príslušnú tretiu krajinu uznala Komisia. Tieto tretie krajiny musia spĺňať všetky požiadavky Dohovoru Medzinárodnej námornej organizácie (IMO) o normách výcviku, kvalifikácie a strážnej služby námorníkov z roku 1978 (dohovor STCW) v znení z roku 1995.
            
         
               (2)
            
            
               Helénska republika listom z 21. júla 2008 predložila žiadosť o uznanie Jordánskeho hášimovského kráľovstva. Po prijatí tejto žiadosti Komisia posúdila systém prípravy a osvedčovania v Jordánskom hášimovskom kráľovstve s cieľom overiť, či Jordánske hášimovské kráľovstvo spĺňa všetky požiadavky dohovoru STCW a či boli prijaté primerané opatrenia na zabránenie podvodom pri osvedčovaní. Toto posúdenie sa zakladalo na výsledkoch inšpekcie expertov z Európskej námornej bezpečnostnej agentúry z novembra 2009. Počas tejto inšpekcie sa zistili určité nedostatky v systémoch prípravy a osvedčovania.
            
         
               (3)
            
            
               Komisia členským štátom poskytla správu o výsledkoch posúdenia.
            
         
               (4)
            
            
               Listami z 21. septembra 2010 a 13. februára 2012 Komisia informovala jordánske orgány, že sa objavili nedostatky a požiadala Jordánske hášimovské kráľovstvo o poskytnutie dôkazov preukazujúcich nápravu identifikovaných nedostatkov.
            
         
               (5)
            
            
               Hlavné nedostatky sa týkajú implementácie niektorých ustanovení dohovoru STCW, najmä pokiaľ ide o neexistenciu požiadavky na posúdenie spôsobilosti v niektorých prípadoch a trvanie námornej služby, do jordánskych právnych predpisov. Okrem toho systém noriem kvality nezahŕňal všetky relevantné činnosti správneho orgánu a postupy nie vždy zabezpečili dosiahnutie predpísaných noriem spôsobilosti. Nakoniec inštitúcia odbornej prípravy nemala k dispozícii niektoré výcvikové zariadenia.
            
         
               (6)
            
            
               Listami z 21. novembra 2010, 18. apríla 2011 a 12 marca 2012 Jordánske hášimovské kráľovstvo informovalo Komisiu o prijatí opatrení na odstránenie uvedených nedostatkov. Jordánske orgány predovšetkým uviedli, že vnútroštátne ustanovenia o požiadavkách na osvedčovanie boli zosúladené s dohovorom. Takisto poskytli dôkazy o úplnej implementácii systému noriem kvality zo strany správneho orgánu a o nových postupoch schvaľovania kurzov. Nakoniec bol Komisii predložený aj dôkaz o obstaraní a sprevádzkovaní chýbajúcich výcvikových zariadení.
            
         
               (7)
            
            
               Z výsledku posudzovania vyplýva, že Jordánske hášimovské kráľovstvo spĺňa požiadavky dohovoru STCW a že prijalo primerané opatrenia na zabránenie podvodom pri osvedčovaní.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Jordánske hášimovské kráľovstvo sa uznáva na účely článku 19 smernice 2008/106/ES, pokiaľ ide o systémy prípravy a osvedčovania námorníkov.
   Článok 2
   Toto rozhodnutie je určené členským štátom.
   
      V Bruseli 13. decembra 2012
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 323, 3.12.2008, s. 33.